stanford-oval/wikipedia huggingface dataset:
הרובע השני של פריז
גאוגרפיה

הרובע השני הוא הרובע הקטן ביותר של פריז, עם שטח קרקע בגודל 0.992 קמ"ר.
הרבעים הפנימיים

כל אחד מעשרים הרבעים של פריז מחולק בעצמו לארבעה רבעים ( quartiers). הרבעים הפנימיים של הרובע השני הם:
רובע גלוֹ (Quartier Gaillon)
רובע ויויאן (Quartier Vivienne)
רובע די מֶה (Quartier du Mail)
רובע בּוֹן-נוּבֵל (Quartier de Bonne-Nouvelle)
דמוגרפיה

הרובע השני הגיע לשיא ההתיישבות בו בשנת 1861, אף על פי שהתקיים בצורתו הנוכחית רק מאז תוכנית השיפוצים הגדולה של פריז בשנות השישים של המאה. במפקד האוכלוסין האחרון (משנת 1999), מנתה האוכלוסייה 19,585 נפש, בעוד שמספר המשרות המוצאות באזור עמד על 61,672 – וזאת למרות הגודל הגאוגרפי המצומצם של הרובע, פחות מקילומטר רבוע אחד, עובדה שהופכת את רובע זה לדחוס ביותר בפעילות מסחרית בבירה הפריזאית.
דמוגרפיה > היסטוריה של צפיפות אוכלוסין

| שנה על פי מפקד האוכלוסין הצרפתי | אוכלוסייה | צפיפות (לקמ"ר) |
| --- | --- | --- |
| 1861 (שיא צפיפות האוכלוסין) | 81,609 | 82,267 |
| 1872 | 73,578 | 74,321 |
| 1954 | 41,780 | 44,300 |
| 1962 | 40,864 | 41,194 |
| 1968 | 35,357 | 35,642 |
| 1975 | 26,328 | 26,540 |
| 1982 | 21,203 | 21,374 |
| 1990 | 20,738 | 20,905 |
| 1999 | 19,585 | 19,743 |
אתרים מרכזיים

הספרייה הלאומית של צרפת, אתר רישלייה (הספרייה הישנה)
הבורסה של צרפת
כיכר ויקטואר
המטה הראשי של סוכנות הידיעות הצרפתית (AFP)
גלרי ויויאן
פסאז' דה פנורמה
DAX

לוגו
DAX מספטמבר 1959 עד מרץ 2020 (סגירות יומיות). נתונים מ-Stooq.com
DAX (ראשי תיבות של Deutscher Aktienindex - מדד המניות הגרמניות), ולעיתים DAX 40, הוא מדד מניות הכולל את 40 החברות העיקריות הנסחרות בבורסה לניירות ערך בפרנקפורט. חישוב המדד נעשה על ידי מערכת Xetra, ומתבצע מדי שנייה. לדברי דויטשה בורסה, מפעיל Xetra, מודד DAX את ביצועי של 40 חברות גרמניות הגדולות ביותר במונחים של נפח מסחר ושווי שוק. מדד זה מקביל ל-FT 30, מדד דאו ג'ונס ומדד תל אביב 35, ובשל מבחר החברות הקטן המיוצג בו, אינו מייצג בהכרח את כלל שוק ההון הגרמני.
ב-24 בנובמבר 2020, דויטשה בורסה הודיעה על הרחבת ה-DAX מ-30 ל-40 חברים והחמרת הכללים בתגובה לשערוריית החשבונאות של חברת וויירקארד. ההרחבה התרחשה ברבעון השלישי של 2021.
נכון ל-30 בנובמבר 2024, חלוקת המדד לפי מגזרים היא כלהלן: פיננסים: 20.2%, תעשיות: 19.2%, טכנולוגיית מידע: 18.9%, חומרים: 12.3%, מוצרי צריכה: 9.7%, שירותי תקשורת: 7.7%, שירותי בריאות: 5.7%, שירותים: 3.3%, מוצרי יסוד צרכניים: 1.7% ונדל"ן: 1.6%.
גרסאות

למדד שתי גרסאות המכונות מדד ביצועים ומדד מחירים. שני המדדים נבדלים זה מזה בכך שהראשון מתחשב בחלוקת דיבידנדים, בעוד שהשני אינו מתחשב בכך. מדד הביצועים הוא המדד המצוטט לרוב, אולם מדד המחירים מקביל למדדים דומים של מדינות אחרות.
היסטוריית מחירים

שיעור המדד הבסיסי, בן 1,000 נקודות, נקבע ב-30 בדצמבר 1987. חישוב המדד באמצעות מערכת Xetra נעשה מדי שנייה החל מ-1 בינואר 2006.
ב-16 במרץ 2015 עבר לראשונה מדד הביצועים את רמת ה-12,000
חברות מרכיבות

החברות הנכללות במדד ה-DAX 40, נכון ל-12 בדצמבר 2024:
| לוגו | חברה | תעשייה | משקל במדד (%) | מספר עובדים | סימול |
| --- | --- | --- | --- | --- | --- |
|  | קובסטרו | כימיקלים | 0.73 | 17,909 | 1COV |
|  | אדידס | הלבשה | 2.72 | 61,401 | ADHD |
|  | איירבוס | תעופה, חלל והגנה | 6.28 | 126,495 | AIR |
|  | אליאנץ | ביטוח | 7.83 | 155,411 | ALV |
|  | BASF | כימיקלים | 2.69 | 111,047 | BAS |
|  | באייר | תרופות וכימיקלים | 1.32 | 99,637 | BAYN |
|  | ביירסדורף | מוצרי צריכה | 0.79 | 20,567 | BEI |
|  | BMW | רכב | 1.59 | 118,909 | BMW |
|  | ברנטאג | הפצה | 0.53 | 17,200 | BNR |
|  | קומרצבנק | בנקאות | 1.06 | 40,181 | CBK |
|  | קונטיננטל AG | תעשייה | 0.47 | 190,875 | CON |
|  | דויטשה בורסה | ניירות ערך | 2.82 | 10,200 | DB1 |
|  | דויטשה בנק | בנקאות | 2.26 | 82,969 | DBK |
|  | דויטשה פוסט | תקשורת | 2.35 | 592,263 | DHL |
|  | דויטשה טלקום | תקשורת | 7.16 | 216,528 | DTE |
|  | דיימלר טרק | רכב | 1.42 | 99,849 | DTG |
|  | סימנס אנרג'י | טכנולוגיית אנרגיה | 2.17 | 92,000 | ENR |
|  | E.ON | אנרגיה | 1.66 | 78,126 | EOAN |
|  | פרזניוס | רפואה | 0.96 | 316,078 | FRE |
|  | היידלברג מטיריאלס | חומרי בנייה | 1.13 | 51,209 | HEI |
|  | הנקל | מוצרי צריכה | 0.92 | 47,753 | HEN3 |
|  | הנובר רה | ביטוח | 1.01 | 3,346 | HNR1 |
|  | Infineon | תעשייה | 2.89 | 50,280 | IFX |
|  | מרצדס-בנץ AG | רכב | 2.64 | 172,000 | MBG |
|  | מרק | תרופות וכימיקלים | 1.24 | 8,081 | MRK |
|  | אם.טי.יו אירו אנג'ינס | תעופה, חלל והגנה | 1.17 | 10,833 | MTX |
|  | מינכן רה | ביטוח | 4.38 | 40,177 | MUV2 |
|  | פורשה | רכב | 0.45 | 36,996 | P911 |
|  | פורשה SE | רכב | 0.36 | 882 | PAH3 |
|  | קיאג'ן | ביוטכנולוגיה | 0.65 | 5,900 | QIA |
|  | ריינמטאל | תעופה, חלל והגנה | 1.82 | 25,486 | RHM |
|  | RWE | אנרגיה | 1.35 | 18,246 | RWE |
|  | SAP | טכנולוגיית מידע | 16.21 | 107,415 | SAP |
|  | סימנס בריאות | מכשור רפואי | 1.82 | 66,000 | SHL |
|  | סימנס | תעשייה, אלקטרוניקה | 9.74 | 303,000 | SIE |
|  | סרטוריוס AG | טכנולוגיה רפואית | 0.39 | 18,832 | SRT3 |
|  | סימריס | כימיקלים | 0.87 | 11,276 | SY1 |
|  | וונוביה | נדל"ן | 1.49 | 15,900 | VNA |
|  | פולקסווגן | רכב | 1.20 | 672,800 | VOW3 |
|  | זלנדו | מסחר אלקטרוני | 0.55 | 17,000 | ZAL |
ראו גם

CDAX - מדד כל המניות הנסחרות בבורסה לניירות ערך בפרנקפורט
HDAX - מדד כל החברות הכלולות במדדים DAX, MDAX ו-TecDAX
MDAX - מדד 50 החברות הגדולות הבאות אחרי מדד המניות DAX
SDAX - מדד 70 החברות הגדולות הבאות אחרי מדד המניות MDAX
ÖkoDAX - מדד 10 החברות המובילות במגזר האנרגיה המתחדשת
TecDAX - מדד 30 החברות המובילות במגזר הטכנולוגיה
ביאורים

↑  מספר העובדים נכון לשנים 2021–2022
הערות שוליים

↑  DAX
↑  Reuters, Germany's DAX to expand to 40 members from 30 in index shake-up, November 24, 2020
↑  Dax breaks 12,000 barrier - FT.com
| ניירות ערך והשקעות בשוק ההון |
| --- | --- | --- |
| ניירות ערך הוניים | הון מניות • מניה • מניה רגילה • כתב אופציה • כתב זכויות • מניות הטבה • כתב זכויות • מניית בכורה • מניית שליטה • מניות באוצר • יחידת השתתפות • בעל מניות |  |
| ניירות ערך התחייבותיים | איגרת חוב (איגרת חוב קונצרנית • איגרת חוב ממשלתית • איגרת חוב מוניציפלית) • אג"ח אופציה |  |
| ניירות ערך אחרים | קרן נאמנות • קרן מחקה • תעודת סל • תעודת סל בחסר • קרן סל • נייר ערך המיר • המירות • אג"ח להמרה |  |
| קבוצות ניירות ערך | שטר הון • מניית בכורה |  |
| השקעות שאינן נייר ערך | מוצר מובנה • פיקדון • חיסכון • חשבון בנק • קרן הון סיכון • קרן גידור • קרן השקעות פרטיות • מימון המונים • הלוואת בעלים • קרן נדל"ן |  |
| חסכונות פנסיוניים | קופת גמל (קרן פנסיה • קרן השתלמות) • קופת גמל להשקעה • ביטוח מנהלים • קופת גמל בניהול אישי |  |
| נגזרים | אופציה • חוזה עתידי • אופציה אקזוטית (אופציה בינארית • אופציה אסייתית) • CDO • CDS • עסקת החלף |  |
| סחורות נפוצות | סחורה • זהב • כסף (יסוד) • נפט |  |
| מטבעות דיגיטליים | הצעת מטבע ראשונית • מטבע מבוזר • ביטקוין |  |
| ניתוח ניירות ערך | ניתוח טכני • מודל בלאק ושולס • בטא (מדד) • ארביטראז' • רווח למניה |  |
| בורסות מרכזיות | הבורסה לניירות ערך בתל אביב • נאסד"ק • הבורסה לניירות ערך בניו יורק • הבורסה לניירות ערך בלונדון • Euronext |  |
| מדדים מרכזיים | מדד תל אביב 35 • מדד נאסד"ק 100‏ • מדד דאו ג'ונס • CAC 40 • DAX • FTSE 100 • S&P 500 |  |
| תאגידים | מיזוגים ורכישות • הערכת שווי • בדיקת נאותות • הצעת רכש • השתלטות עוינת • רכישה ממונפת • מנוף פיננסי • דיבידנד • מיזוג חברות • פירוק חברות • דיני תאגידים • שליטה |  |
| דוחות כספיים | יחסים פיננסיים • דו"ח כספי • רואה חשבון • תקן דיווח כספי בין-לאומי • תשקיף • הערת עסק חי |  |
| רגולציה וגופים רגולטוריים | רשות ניירות ערך • רשות שוק ההון, ביטוח וחיסכון • הפיקוח על הבנקים • חוק ניירות ערך • הוועדה לניירות ערך ולבורסות (ארצות הברית) • מועצה לפיקוח על הביקורת בחברות ציבוריות • פדרל ריזרב • חוק גלאס-סטיגל • רפורמת בכר • חוק החברות |  |
| היסטוריה | השפל הגדול • משבר הסאבפריים • משבר מניות הבנקים |  |
| תחומים אקדמיים קשורים | מימון • חשבונאות • כלכלה • מנהל עסקים |  |
| דירוג אשראי | דירוג אשראי • דירוג אג"ח • מודי'ס • סוכנות הדירוג פיץ' • סטנדרד אנד פורס |  |
| ערכים נוספים | הנפקה • ערך ריאלי וערך נקוב • הנפקה ראשונה לציבור • השוק הראשוני • השוק המשני • בנק השקעות • חיתום • רכישה עצמית • בורסה לניירות ערך • נייר ערך • ברוקר • דילר • חוזה הפרשים • מסלקת הבורסה • נייר ערך מגובה משכנתה • איגוח • עושה שוק • מעבר לדלפק • ספר הפקודות • מכירה בחסר • שורט סקוויז • קסטודיאן • שוק המעו"ף • בקדייטינג • מידע פנים • Dark Pool • הרצת מניות • ויסות שערי ניירות ערך • סיכון אשראי • נזילות פיננסית • EBITDA • אמות מידה פיננסיות • פירמידת שליטה • עקום התשואה • אזהרת רווח |  |
| --- | --- |
בקרת זהויות :  GND: 4266832-3
יומנו של חנון בכריסמס: מכת קור

| --- | --- |

כרזת הסרט בעברית
 מבוסס על:  "יומנו של חנון - מכת קור" מאת ג'ף קיני
 בימוי:  לוק קורמיקן 
 הופק בידי:  ג'ף קיני 
 תסריט:  ג'ף קיני 
 מדבבים:  ראו כאן
 מוזיקה:  ג'ון פסנו 
 מדינה:  ארצות הברית ארצות הברית קנדה קנדה
 חברת הפקה:  Walt Disney Pictures Bardel Entertainment (הנפשה)
 חברה מפיצה:  דיסני+
 הקרנת בכורה:  ארצות הברית 8 בדצמבר 2023 ישראל 27 בדצמבר 2024 (ערוץ דיסני)
 משך הקרנה:  62 דקות
 שפת הסרט:  אנגלית (הסרט דובב לשפות נוספות, ביניהן עברית)
 סוגה:  סרט חג מולד, סרט קומדיה, סרט הנפשה
 סרט קודם:  יומנו של חנון 2: רודריק שולט
 סרטים בסדרה:  יומנו של חנון (סדרת סרטים)
 דף הסרט ב־IMDb
 
יומנו של חנון בכריסמס: מכת קור (באנגלית: Diary of a Wimpy Kid Christmas: Cabin Fever) הוא סרט חג מולד קומי אמריקאי-קנדי בהנפשה ממוחשבת, אשר בוים על ידי לוק קורמיקן והופק על ידי Walt Disney Pictures, כשההנפשה נעשתה על ידי Bardel Entertainment שבבעלות Rainbow S.p.A. הסרט מבוסס על הספר "יומנו של חנון - מכת קור", אשר משמש כספר השישי בסדרת הספרים "יומנו של חנון" שנכתבה על ידי ג'ף קיני, שגם כתב והפיק את סרט זה.
הסרט הוא השביעי בסדרת הסרטים "יומנו של חנון", כאשר הוא השלישי שמונפש בה, לאחר הסרטים "יומנו של חנון" ו"יומנו של חנון 2: רודריק שולט". הסרט הופץ בשירות הסטרימינג דיסני+ ב-8 בדצמבר 2023, בין היתר בישראל בדיבוב עברי. ב-27 בדצמבר 2024 הסרט צפוי להיות משודר בערוץ דיסני ישראל. אורך הסרט כ-62 דקות.
עלילה

הסרט מתרחש במהלך חג המולד, בו מנסה גרג הפלי להתנהג יפה על מנת לקבל במתנה קונסולת משחקי וידאו חדשה. העניינים מסתבכים כאשר הוא וחברו הטוב, ראולי ג'פרסון, יוצרים כדור שלג ענק שפוגע בלהב של מפרשת שלג. השניים מתחמקים מגבי, נהגת מפרשת השלג, ובמהרה הופכים למבוקשים ברחבי העיר.
על מנת שלא יזהו אותם, גרג וראולי זרקו את פריטי הלבוש שלהם לפח, שבהמשך מתגלה שהוא נועד לתרומות צעצועים. השניים מתכננים תוכנית על מנת להוציא את פריטי הלבוש מפח התרומות, אך לצערם החלה סופת שלגים שמונעת מכולם לצאת מהבית. במהלך הסופה אבד החשמל, והחל מתח משפחתי בבית משפחת הפלי.
כשנגמרת הסופה, גרג לוקח את פריטי הלבוש שלו ושל חברו מפח התרומות, כשלפתע מוצאות אותו נהגת מפרשת השלג שמסיעה אותו הביתה מבלי שהיא יודעת שהוא האשם. במהלך הנסיעה הנהגת מספרת שהיא עבדה עם מפרשת השלג על מנת להרוויח מספיק כסף בשביל לקנות לבנה טיילר את קונסולת המשחקים שגרג רוצה.
גרג מחליט לתרום את קונסולת המשחקים שקיבל לטיילר, ומבטיח שהוא יתנהג יפה השנה על מנת שיקבל בחג הבא קונסולת משחקים חדשה יותר.
דמויות ומדבבים

הדיבוב העברי בוים על ידי תומר שביט והופק על ידי ענבר שטגר-עזרא באולפני דאבי דאב.
| שם הדמות | מדבב/ת באנגלית | מדבב/ת בעברית | תיאור הדמות |
| --- | --- | --- | --- |
| גרג הפלי | ווסלי קימל | אריאל לינדזן | גיבור הסרט |
| ראולי ג'פרסון | ספנסר האוול | עמית מטלון | חברו הטוב ביותר של גרג |
| סוזן הפלי | אריקה סרה | הדר שחף-מעיין | אם משפחת הפלי |
| פרנק הפלי | כריס דיאמנטופולוס | גדי לוי | אב משפחת הפלי |
| מר ג'פרסון | רנדי פירלשטיין | גדי לוי | אביו של ראולי |
| רודריק הפלי | האנטר דילון | יהונתן מגון | מתופף ואחיו הגדול של גרג |
| מני הפלי | גרייסן ניוטון |  | אחיו הצעיר של גרג |
| גבי | ליסה אן וולטר | ענת ניב | נהגת מפרשת השלג |
| השוטר ואסקז | גבריאל איגלסיאס | אורי זלצמן | שוטר שמגיע לביתו של גרג |
| השוטרת לאונרד | איגו וודים |  | שוטרת שמגיעה לביתו של גרג |
| פרגלי | כריסטיאן קונברי | איתמר אולייר | חברו המוזר לכיתה של גרג |
הפקה

הספר "יומנו של חנון - מכת קור", אשר משמש כספר השישי בסדרת הספרים "יומנו של חנון" שנכתבה על ידי ג'ף קיני, יצא לאור בשנת 2011. בדצמבר 2012 הכריז קיני שהספר יעובד לספיישל חג מולד מונפש, אשר ישודר לקראת סוף שנת 2013. באוגוסט 2013 נודע שהספיישל יהיה באורך 30 דקות ושהוא ישודר ברשת פוקס, כאשר תאריך השידור שלו עבר לסוף שנת 2014. בסופו של דבר, הספיישל מעולם לא שודר.
באוקטובר 2021, לקראת יציאת הסרט המונפש "יומנו של חנון", שיתף קיני שהוא מעוניין להפיק עיבודי הנפשה לכל ספרי הסדרה. בינואר 2023, לאחר שיצא הסרט המונפש השני, "יומנו של חנון 2: רודריק שולט", נודע שהסרט המונפש הבא יהיה סרט זה. בספטמבר 2023 הוכרז שהסרט יופץ בשירות הסטרימינג דיסני+ ב-8 בדצמבר 2023, כשהטריילר הרשמי שלו הופץ ב-14 בנובמבר.
כמו קודמיו, גם סרט זה הופק על ידי Walt Disney Pictures והונפש על ידי Bardel Entertainment שבבעלות Rainbow S.p.A. הסרט בוים על ידי לוק קורמיקן, שביים גם את הסרט הקודם, והולחן על ידי ג'ון פסנו, אשר הלחין גם את שני סרטי ההנפשה שיצאו לפני סרט זה. המדבבים המקוריים חזרו לדבב את הדמויות שלהם גם בסרט זה, מלבד בריידי נון שהוחלף בווסלי קימל כקולו של גרג הפלי ואיתן ויליאם צ'ילדרס שהחולף בספנסר האוול כקולו של ראולי ג'פרסון.
ביקורות

באתר "Rotten Tomatoes" לסרט יש דירוג אישור של 67% על סמך ביקורות של 9 מבקרים, עם דירוג ממוצע של 6.40/10.
באתר "Movie Nation" רוג'ר מור הביא לסרט ציון 1.5 מתוך 4, וכתב שהנפשתו "מספקת, לא יותר".
הערות שוליים

↑  שי שגב, חדש בטלוויזיה: יום חמישי, 07 בדצמבר 2023, באתר ג'ירפה, 6 בדצמבר 2023
↑  צוות האתר, DIARY OF A WIMPY KID GETS ANIMATED MOVIE, באתר Red Carpet News TV‏, 3 בדצמבר 2012
↑  בוב מינצהיימר, Narrator hits 'Hard Luck' in eighth Wimpy Kid book, באתר USA Today‏, 8 באוגוסט 2013
↑  הולי קוזלסקי, Local boys interview "Diary of a Wimpy Kid" author Jeff Kinney, באתר Martinsville Bulletin‏, 23 באוקטובר 2021
↑  רוג'ר פאלמר, “Diary Of A Wimpy Kid: Cabin Fever” Film In Development For Disney+, באתר What's On Disney Plus‏, 16 בינואר 2023
↑  ראיין או'רורק, 'Diary of a Wimpy Kid: Christmas Cabin Fever' Sets Holiday Season Release Date, באתר Collider‏, 8 בספטמבר 2023
↑  Diary of a Wimpy Kid Christmas: Cabin Fever - Official Trailer - Disney+, באתר יוטיוב, 14 בנובמבר 2023
↑  צוות האתר, John Paesano Scoring Disney+’s ‘Diary of a Wimpy Kid Christmas: Cabin Fever’, באתר Film Music Reporter‏, 12 בספטמבר 2023
↑  יומנו של חנון בכריסמס: מכת קור, באתר Rotten Tomatoes
↑  רוג'ר מור, Movie Review: “Diary of a Wimpy Kid Christmas: Cabin Fever”, באתר Movie Nation‏, 8 בדצמבר 2023
| יומנו של חנון מאת ג'ף קיני |
| --- | --- | --- |
| ספרים | יומנו של חנון (2008) • רודריק שולט (2009) • הקש האחרון (2009) • קיץ קטלני (2010) • עובדות החיים (2011) • מכת קור (2012) • הצלע השלישית (2013) • משחקי מזל (2014) • חופשה על גלגלים (2015) • קולות מהעבר (2016) • הכול או כלום (2016) • יציאת חירום‏ (2017) • המלחמה הקרה‏ (2018) • בית ההריסות (2019) • במים עמוקים (2020) • קליעה גורלית (2021) • מלחמת הלהקות (2022) • ראש פתוח (2024) |  |
| יומנו של חבר מושלם | יומנו של חבר מושלם (2019) •  הרפתקה של חבר מושלם (2020) • סיפורי אימה של חבר מושלם (2021) |  |
| ספרים מיוחדים | יומנו של סרט (2010) • עשה זאת בעצמך (2008) • יומנו של סרט: רודריק שולט (2011) • עשה זאת בעצמך שוב (2011) • יומנו של סרט: חופשה על גלגלים (2018) |  |
| סרטים | יומנו של חנון (2010) • רודריק שולט (2011) • קיץ קטלני (2012) • חופשה על גלגלים (2017) |  |
| סרטי הנפשה | יומנו של חנון (2021) • יומנו של חנון 2: רודריק שולט (2022) • יומנו של חנון בכריסמס: מכת קור (2023) |  |
| דמויות | גרג הפלי • דמויות נוספות |  |
אוסמו ונסקה

| --- | --- |

אוסמו ונסקה מנצח על קונצרט במיניאפוליס (2017)
 לידה:  28 בפברואר 1953 (בן 71) סאמינקי, הלסינקי 
 שם לידה:  אוסמו אנטרו ונסקה
 מוקד פעילות:  פינלנד 
 תקופת הפעילות:  מ-1971 
 מקום לימודים:  אקדמיית סיבליוס 
 עיסוק:  מנצח, קלרניתן, מלחין
 סוגה:  מוזיקה קלאסית 
 שפה מועדפת:  פינית 
 כלי נגינה:  קלרינט 
 שיתופי פעולה בולטים:  תזמורת מינסוטה  הפילהרמונית של סיאול
 פרסים והוקרה:  מדליית פרו פינלנדיה (2000)  International Besançon Competition for Young Conductors (1982)  פרס גראמי להופעה תזמורתית הטובה ביותר (ינואר 2014)  מדליית סיבליוס  פרס דיטסון לניצוח  בפסקה זו רשומה אחת נוספת שטרם תורגמה 
 פרופיל ב-IMDb
 
אוסמו אנטרו ונסקה (בפינית: Osmo Vänskä; נולד ב-28 בפברואר 1953) הוא מנצח, קלרניתן ומלחין פיני.
ביוגרפיה

אוסמו ונסקה נולד בסאמינקי שבהלסינקי, הוא התחיל את הקריירה המוזיקלית שלו כקלרינתן עם התזמורת הפילהרמונית של טורקו (1971–1967). לאחר מכן הוא הפך לקלרינתן הראשי של הפילהרמונית של הלסינקי מ-1977 עד 1982. במהלך תקופה זו, הוא החל ללמוד ניצוח אצל יורמה פאנולה באקדמיית סיבליוס, שם חבריו לכיתה כללו את אסה-פקה סאלונן ויוקה-פקה סאראסטה. ב-1982 זכה בתחרות בזאנסון הבינלאומית למנצחים צעירים.
ונסקה הפך למנצח אורח ראשי של התזמורת הסימפונית של לאהטי ב-1985, ולמנצח ראשי ב-1988. הוא סיים את כהונתו בתזמורת הסימפונית של להטי ב-2008 וכיום הוא חתן פרס המנצח של התזמורת. הסט השלם של הסימפוניות של סיבליוס עם התזמורת הסימפונית של לאהטי, אף היא בלייבל BIS, זכה להערכה רחבה. הוא הקליט רבות עם תזמורת לאהטי עבור הלייבל BIS, כולל מוזיקה מאת קלבי אהו, איינוג'והאני ראוטווארה, ברנרד קרוסל, אונו קלמי, טאונו מרטינן, רוברט קג'נוס, סופיה גוביידולינה, ג'ונאס קוקונן, יאן סנדסטרום, ז'אן סיבליוס ופרדריק פאסיוס.
ונסקה היה המנצח הראשי של התזמורת הסימפונית של איסלנד מ-1993 עד 1996. בשנת 1996 מונה למנצח ראשי של התזמורת הסימפונית הסקוטית של ה-BBC, וכיהן בתפקיד זה עד 2002. עם התזמורת הסימפונית הסקוטית של ה-BBC, הוא ביצע הקלטות של התזמורת השלמה סימפוניות של קרל נילסן ללייבל BIS. ביוני 2014, התזמורת הסימפונית של איסלנד הודיעה על חזרתו של ונסקה לתזמורת כמנצח האורח הראשי הבא שלה, החל בעונת 2014–2015.
ב-2003 הפך ונסקה למנהל המוזיקלי של תזמורת מינסוטה. הוא והתזמורת זכו לשבחים ביקורתיים, והוא נחשב כמי ששיפר את איכות התזמורת. בשנת 2004 החלו ונסקה ותזמורת מינסוטה בפרויקט בן חמש שנים להקלטת הסימפוניות השלמות של בטהובן בלייבל BIS. ב-2005 חתמה ונסקה על הארכת חוזה עם תזמורת מינסוטה עד 2011 לפחות. בספטמבר 2009 הודיעה התזמורת על הארכת חוזהו של ונסקה עד לעונת 2014–2015. הוא הודיע על התפטרותו ב-1 באוקטובר 2013, שנה לאחר שההנהלה סגרה את המוזיקאים בסכסוך עבודה ממושך. בינואר 2014 זכו ונסקה ותזמורת מינסוטה בפרס הגראמי עבור הביצוע התזמורתי הטוב ביותר עבור האלבום של הסימפוניות מס' 1 ו-4 של סיבליוס. הוא מונה מחדש למנהל המוזיקלי של תזמורת מינסוטה באפריל 2014 עם חוזה לשנתיים, אשר הוארך במאי 2015 עד לאוגוסט 2019. ביולי 2017 הודיעה התזמורת על הארכה נוספת של חוזהו של ונסקה עד עונת 2021–2022. בדצמבר 2018, התזמורת הודיעה כי אוסמו ונסקה יסיים את התפקיד שלו בתזמורת מינסוטה בתום עונת 2021–2022. ונסקה אמור לקחת את התואר זוכה פרס המנצח עם תזמורת מינסוטה.
במאי 2008, יצירה תזמורתית שהולחנה על ידי אוסמו ונסקה בשם "הגשר" הועלתה בבכורה על ידי התזמורת הסימפונית המטרופוליטנית, עם נגן הקונטרבס ויליאם שריקל ובניצוחו של ונסקה.
באפריל 2019, הפילהרמונית של סיאול הודיעה על מינויו של אוסמו ונסקה למנהל המוזיקלי הבא שלה, החל מינואר 2020, עם חוזה ראשוני של 3 שנים. ונסקה התפטר מתפקיד המנהל המוזיקלי של הפילהרמונית של סיאול בסוף 2022.
בישראל אוסמו ונסקה ניצח על התזמורת הפילהרמונית הישראלית.
ביוגרפיה > חייו האישיים

ונסקה היה נשואי פעמיים. לו ולאשתו הראשונה פירקו, יש שלושה ילדים בוגרים, אחד מהם, אולי, מנגן בכינור בלהקת הפולק מטאל הפינית Turisas. בני הזוג נפרדו בשנת 2009. באפריל 2015 נישא ונסקה לארין קיף, כנרת ראשית של תזמורת מינסוטה. בני הזוג מתגוררים במיניאפוליס. בחייו הפרטיים, אחד מתחביביו הוא רכיבה על אופנועים.
קרם אנגלז

| --- | --- |

קרם אנגלי בקערה
 
 מאכלים
 סוג:  רפרפת, קרם
 מטבח:  המטבח האנגלי
 מוצא:  בריטניה
 אופן הגשה:  מנה אחרונה
 מרכיבים עיקריים:  סוכר, חלמוני ביצים, חלב, ווניל
 
אפריקאין מאפה צרפתי הממולא בקרם אנגלז ומצופה בשוקולד מומס
קרם אנגלז (Crème anglaise, קרם אנגלי בצרפתית) הוא רוטב המשמש במגדנאות. הוא מורכב מסוכר, חלמוני ביצים וחלב המורתח כשבתוכו מקל וניל חצוי. קרם אנגלז משמש בין השאר להכנת גלידות, קרם בוואריה, קרם ברולה, קרם קרמל ואי צף.
הרוטב מוגש קר או חם כהשלמה לסוגים שונים של קינוחים. קרם האנגלז משמש גם בסיס למוסים שונים.
גרסאות נפוצות

קרם אנגלז בטעם קרמל - הסוכר קודם מקורמל ורק לאחר מכן מתווספים שאר הרכיבים.
הוספת משקה אלכוהולי או ליקר. טעמים "קלאסיים" - ברנדי, פרנג'ליקו.
הוספת אבקת קפה נמס.
הוספת מחית בטעמים שונים. בין הטעמים הנפוצים: פיסטוק, ערמונים, אגוזי לוז, נוגט.
ראו גם

חביצה
הערות שוליים

↑  קורדון בלו ,הסדרה הביתית:רטבים, הוצאת Könemann, מהדורה עברית 1999, עמ' 54
ליגת העל הצ'כית בכדורגל

| --- | --- |

 שם מלא:  ליגת הכדורגל הראשונה של צ'כיה
 כינוי:  פורטונה ליגה (Fortuna:Liga)
 תחום:  כדורגל
 ארגון:  League Football Association 
 מדינות:  צ'כיה צ'כיה
 קונפדרציה:  אופ"א
 קבוצות:  16
 תקופת הפעילות:  1993–הווה (כ־31 שנים)
 אלופה נוכחית:  ספרטה פראג (2023/2024)
 מירב הזכיות:  ספרטה פראג (14)
 מפעל מקביל:  הגביע הצ'כי
 מפעל נמוך:  ליגת המשנה הצ'כית בכדורגל 
 www.fortunaliga.cz
 
סמליל הליגה בעבר
ליגת העל הצ'כית (בצ'כית: 1. česká fotbalová liga, נקראת גם "פורטונה ליגה" מטעמים מסחריים) היא ליגת הכדורגל הבכירה בצ'כיה. שמה המסחרי של הליגה הוא "גמברינוס", על שם הספונסר הראשי של הליגה וגם אחד מהמלכים האגדיים בפלנדריה.
ההיסטוריה של הליגה הצ'כוסלובקית מתחילה כבר במאה ה-19, ובה שיחקו גם קבוצות מסלובקיה, כאשר שתי המדינות היו תחת צ'כוסלובקיה. לאחר הקמת צ'כיה העצמאית בשנת 1993 הוקמת ליגת העל הצ'כית.
בליגה משחקות כיום 18 קבוצות כאשר בסוף כל עונה מעפילה האלופה לשלב הפלייאוף של ליגת האלופות, ואילו הקבוצה שסיימה במקום השני מעפילה לשלב המוקדמות השני של הטורניר. שלוש קבוצות נוספות מעפילות למוקדמות הליגה האירופית.
הקבוצות בליגה

להלן הקבוצות המתמודדות בליגת העל הצ'כית בעונת 2024/2025:
| קבוצה | עיר | אצטדיון | מספר מושבים |
| --- | --- | --- | --- |
| באניק אוסטרבה | אוסטרבה | אצטדיון מסטצקי, אוסטרבה | 15,123 |
| בוהמיאנס 1905 | פראג | אצטדיון דוליצ'ק | 5,000 |
| דוקלה פראג | פראג | אצטדיון יוליסקה | 8,150 |
| דינמו צ'סקה בודייוביצה | צ'סקה בודייוביצה | אצטדיון סטרלסצקי אוסטרוב | 6,681 |
| הראדץ קראלובה | הראדץ קראלובה | אצטדיון ושספורטוביני | 9,300 |
| ויקטוריה פלזן | פלזן | דוסאן ארנה | 11,700 |
| טפליצה | טפליצה | אצטדיון נא סטינהדלך | 18,221 |
| יבלונץ | יבלונץ נד ניסו | צ'אנס ארנה | 6,108 |
| מלאדה בולסלאב | מלאדה בולסלאב | לוקוטראנס ארנה | 5,000 |
| סיגמה אולומואוץ | אולומואוץ | אצטדיון אנדרויוב | 12,483 |
| סלביה פראג | פראג | פורטונה ארנה | 19,370 |
| סלובאצקו | אוהרסקה הרדישטה | אצטדיון מסטצקי פוטבאלובי | 8,000 |
| סלובן ליברץ | ליברץ | אצטדיון יו ניסי | 9,900 |
| ספרטה פראג | פראג | אצטדיון לטנה | 18,887 |
| פרדוביצה | פרדוביצה | CFIG ארנה | 4,600 |
| קרבינה | קרבינה | אצטדדיון מסטצקי, קרבינה | 4,833 |
היסטוריה

הקבוצות הצ'כיות שיחקו כבר החל מ-1925 בליגה הבכירה בגוש הישות הצ'כוסלובקית. עד 1938 בליגה סדירה, לאחר מכן בליגה שנקראה "הליגה של בוהמיה ומוראביה" והייתה תחת הכיבוש הנאצי במלחמת העולם השנייה. לאחר מכן הוקמה ליגת העל הצ'כוסלובקית מחדש והקבוצות הצ'כיות זכו להצלחה רבה בהן, בין הקבוצות הבולטות היו ספרטה פראג, סלביה פראג ודוקלה פראג שזכו ב-42 אליפויות, כאשר הקבוצות הצ'כיות היו הדומיננטיות יותר (מהסלובקיות) וזכו ב-53 אליפויות מתוך 67 עונות של הליגה הצ'כוסלובקית.
היסטוריה > האלופות הצ'כיות בליגה הצ'כוסלובקית

| קבוצה | מספר אליפויות | סגנויות | שנות זכייה |
| --- | --- | --- | --- |
| ספרטה פראג | 21 | 17 | 1925/1926, 1927, 1931/1932, 1935/1936, 1937/1938, 1938/1939, 1943/1944, 1945/1946, 1947/1948, 1952, 1954, 1964/1965, 1966/1967, 1983/1984, 1984/1985, 1986/1987, 1987/1988, 1988/1989, 1989/1990, 1990/1991, 1992/1993 |
| סלביה פראג | 13 | 11 | 1925, 1928/1929, 1929/1930, 1930/1931, 1932/1933, 1933/1934, 1934/1935, 1936/1937, 1939/1940, 1940/1941, 1941/1942, 1942/1943, 1946/1947 |
| דוקלה פראג (ÚDA פראג) | 11 | 7 | 1953, 1956, 1957/1958, 1960/1961, 1961/1962, 1962/1963, 1963/1964, 1965/1966, 1976/1977, 1978/1979, 1981/1982 |
| באניק אוסטרבה | 3 | 6 | 1975/1976, 1979/1980, 1980/1981 |
| ויקטוריה ז'יז'קוב | 1 | 1 | 1927/1928 |
| פ.צ זברויובקה ברנו | 1 | 1 | 1977/1978 |
| בוהמיאנס פראג | 1 | 1 | 1982/1983 |
| TJ ויטקוביצה | 1 | 1 | 1985/1986 |
| ספרטק הראדץ קראלובה | 1 | - | 1959/1960 |
היסטוריה > לאחר התפרקות צ'כוסלובקיה

אחרי פירוק צ'כוסלובקיה ב-1993, הכריזה צ'כיה על עצמאותה בין היתר גם בתחום הספורט וההתאחדות הצ'כית החדשה החלה לקיים תחרות נפרדת במדינה, וליגת העל הצ'כוסלובקית למעשה פורקה ל-2 ליגות עצמאיות: ליגת העל הסלובקית וליגת העל הצ'כית.
בעונת הבכורה ניתנו 2 נקודות לניצחון, ועונה לאחר מכן הוכנסה שיטת 3 הנקודות לניצחון. הקבוצות דורגו לפני נקודות אך במקרה שוויון נקודות, מה שהיה מכריע הוא המפגשים בין הקבוצות. עד 2018, היו 16 קבוצות בליגה ששוחקה מאוגוסט עד מאי, וכל קבוצה שיחקה אחת נגד השנייה פעמיים (בבית ובחוץ), כשהליגה ארכה 30 מחזורים.
בעונת 2018/2019 הוכנס פורמט חדש, שבו לאחר הליגה הרגילה, מתחלקת הטבלה ל-3 פלייאופים: פלייאוף האליפות (6 הראשונות מתחרות על האליפות) שבו כל קבוצה משחקת אחת נגד השנייה עוד פעם אחת, פלייאוף אמצע (מקום 7–10, לתחרות על מיקומים והעפלה לתחרויות האירופיות) שבו יש שלבי נוק אאוט, ופלייאוף תחתון למלחמה על הישארות בליגה הבכירה (מקומות 11–16) שמשוחק באותו פורמט של הפלייאוף אליפות.
בעונת 2019/2020 הפלייאוף התחתון נזנח כיוון שלא היה זמן לקיימו ולא התקיים. ההתאחדות הכריזה כי לא יהיו יורדות אלא רק עולות והליגה גדלה ל-18 קבוצות לעונת 2020/2021. בסוף העונה תהיינה 3 יורדות.